Podnikatelia sa dlhodobo sťažovali na to, že finančná pomoc v čase koronakrízy je pomalá, nedostatočná a komplikovaná. Situácia sa podľa ministra práce Milana Krajniaka (Sme rodina) zlepšila.
Len za apríl tohto roka boli vyplatené peniaze v objeme 55 miliónov eur. Celkovo od začiatku poskytovania štátnej pomoci už bolo vyplatených 228 miliónov eur. Išlo o peniaze v rámci štátnej pomoci podnikom, SZČO a zamestnancom na udržanie ich pracovných miest.Súvisiaci článokČítajte
Nezisková organizácia Transparency International Slovensko (TIS) sa pozrela na firmy, ktoré získali najviac peňazí od štátu. Na základe infozákona si vypýtala prvú várku pomoci za mesiac marec. Ďalšie mesiace zverejní neskôr, keďže ich ešte spracúva.
Peniaze, ktoré podnikatelia žiadali v marci, sa k nim dostali nakoniec až koncom apríla a v máji. Dôvodom bolo, že Európska komisia až 21. apríla schválila navrhovanú schému štátnej pomoci a dala projektu zelenú.